बाफ्टा पनि फिनिक्स उत्कृष्ट, '१९१७' लाई सातवटा अवार्ड
यस वर्षका अन्य ठूला हलिउड अवार्डजस्तै ब्रिटिश फिल्म एकेडेमीले प्रदान गर्ने बाफ्टा अवार्डमा पनि 'जोकर' अभिनेता वाकिन फिनिक्स उत्कृष्ट अभिनेताको अवार्ड जितेका छन् ।
काठमाडौँ — यस वर्षका अन्य ठूला हलिउड अवार्डजस्तै ब्रिटिश फिल्म एकेडेमीले प्रदान गर्ने बाफ्टा अवार्डमा पनि 'जोकर' अभिनेता वाकिन फिनिक्स उत्कृष्ट अभिनेताको अवार्ड जितेका छन् ।यसअघि उनले क्रिटिक्स च्वाइस र गोल्डेन ग्लोबमा पनि बाजी मारेका थिए । बाफ्टा पनि जितेपछि धेरैले फिनिक्सलाई ९ फेव्रुअरीमा हुने ओस्करको एक्लो दावेदार बताउन थालेका छन् । सुपरभिलेन जोकरको निर्माण-कथा भन्ने टोड फिलिप्सको 'जोकर'को जति प्रशंसा भयो, त्यति नै यसको विरोध पनि भएको छ । फिल्म विवादस्पद भएका कारण यसका अभिनेताल पनि ओस्कर नपाउलान् कि भन्ने शंका गरिएको थियो । तर, सबैजसो अवार्ड स्विप गर्दै 'फिनिक्स'ले बलियो दावेदारी प्रस्तुत गरेका छन् । उत्कृष्ट फिल्म र निर्देशकको अवार्ड पनि पहिलेकामा जस्तै भयो । यी दुवै विधामा '१९१७' अब्बल ठहरियो । ओस्करमा पनि उत्कृष्ट फिल्म, निर्देशन, सिनेम्याटोग्राफी र प्रोडक्सन डिजाइनको प्रमुख दावेदार मानिएको '१९१७' ले बाफ्टामा यी सबै विधामा अवार्ड जित्यो । कुल ७ विधामा अवार्ड जितेर यो फिल्मले आफ्नो उत्कृष्ट सावित गर्‍यो । यसका निर्देशक साम मेन्डिसले गोल्डेन ग्लोबमा जस्तै बाफ्टामा पनि मार्टिन स्कोरसेजी, क्वान्टिन टोरन्टिनो, बोङ जोन हु र टोड फिलिप्सलाई पछि पारे । उत्कृष्ट अभिनेत्रीमा 'जुडी' कि रेने ज्वेल्गरले बाजी मारिन् । सहअभिनेतामा 'वन्स अपन अ टाइम इन हलिउड'का लागि ब्रड पिट र सहअभिनेत्रीमा 'म्यारिज स्टोरी'का लागि लाउरा ड्रेन उत्कृष्ट घोषित भए । कोरियाली निर्देशक बोन जोन हुको क्यान विजेता चर्चित 'प्यारासाइट' ले पटकथामा बाजी मार्‍यो । यसका साथै अंग्रेजी बाहेकका भाषामा बनेको उत्कृष्ट फिल्म पनि यही घोषित भयो । यसपाली ओस्करमा 'जोकर' ११ र 'प्यारासाइट' ६ विधामा मनोनित छन् । 